als_Latn dik_Latn sag_Latn
Ka një sërë kritikash të shtuara në adresë të Bashës nga brenda PD-së dhe shtypi rrotull saj, duke bërë thirrje për rehabilitimin e modelit të Berishës në krye të PD-së. Nga një anë është fryma e fortë radikale, në qendër të së cilës është vetëvendosur Topalli, e cila kërkon opozitë agresive, jo konstruktive dhe të pakompromis me çdo gjë që ka lidhje me pushtetin. Nga ana tjetër janë një sërë kritikash nga gazetarë dytësorë të PD-së, që ndihen të frustruar nga ideja, se Bashën e dikton në vendimet e veta politike një grup klientelist në media, që vërtiten rreth Henri Çilit.
E vërteta është se Basha nuk arriti i vetëm në këtë pikë. Ai arriti nga mënyra sesi u bë kryetar, nga mënyra sesi ka keqqeverisur në bashki si model klientelizmi, nga mënyra sesi ka hyrë në politikë dhe mbi të gjitha nga mënyra sesi ka ditur të bëhet i dobishëm për Berishën në të gjitha kohërat.
Gafat dhe kontradiktat politike të tij si kryetar opozite kanë qenë shpesh foshnjarake, por mbi të gjitha ka dominuar opozitarizmi i rastësishëm, i pastrukturuar dhe klientelist. Nëse kthehemi prapa në kohë, do kujtoni se kjo opozitë protestën e parë e ka bërë për furgonat 8 plus 1, në një kohë që qeveria i ofronte vendin me të drejtë veto në reformën administrative. Ajo refuzonte ofertën për të pasur pushtet të plotë në një reformë rrënjësore në vend dhe vajtonte ca klientë të PD-së që po ngeleshin pa furgonë.
Mos të harrojmë se për gati një vit, ai administroi një proces zgjedhor qesharak brenda PD-së, duke e ndarë dhe më tej PD-në, pas mënyrës vulgare sesi u bë kryetar i saj dhe duke përqëndruar gjithë forcat kundër atyre që i vetëcaktoi njerëz të Olldashit.
Mos të harrojmë se dhe kauza e dekriminalizimit nuk ishte një strategji, por një rastësi që Basha e shpiku për t’u hedhur hi syve demokratëve të kthehej në parlament dhe në fund shpalli kandidat Xhelal Mziun, të nesërmen e ditës që u dënua me vendim gjykate si hajdut. Pra, pafuqia e tij për t’u shkëputur nga klientela kriminale brenda PD-së, e bëri të pabesueshme dhe e hodhi në erë edhe këtë kauzë të rastësishme, dhe u bë i fortë me kandidatin e Këlcyrës, të cilin e bëri kurban për t’u dukur se po mbështeste kauzën.
Duke bërë betejë jashtë parlamentare, ata e lanë të qetë shumicën të miratonte çfarë të donte nga ligjet e saj dhe të mos kishte për të asnjë ekspertizë kundër. Kjo situatë po vazhdon me ligjet më të rëndësishme të reformave, si ai i pensioneve, i arsimit të lartë, i paketës fiskale etj.
Nga pikëpamja organizative, Basha tentoi të bëjë një strukturë me dy shtresa. Një shtresë sigurie, që nuk e lejon askënd ta heqë nga PD-ja, që është lista e Këshillit Kombëtar, me njerëz privat dhe një strukturë politike ku përfshihen deputetët e koordinatorët, që duket sikur e bëjnë politike strukturën, por që në rast rreziku nuk e mundin dot trupën private të Bashës në Këshillin Kombëtar.
Pra, në një farë mënyre, Basha ka marrë dhe masat për veten në rast sulmi.
Basha erdhi deri këtu, jo se kështu e këshilluan, por se kështu ka ditur të bëjë opozitë. Problemi nuk është kush e këshillon një lider, por kush nuk e kritikon atë në kohë.
Në Shqipëri ka shumë legjenda për këshilltarë kryeministrash apo kryetar partish, por të gjitha janë alibi për gafat e kryetarëve.
Ka pas legjenda për këshilltarë të Berishës, në të gjitha kohërat, por është e sigurtë se Berisha nuk ka pasur kurrë një të tillë, përveç Sali Berishës. Gjithë çfarë thuheshin ishin mllefe të njerëzve rrotull tij, që nuk ndikonin dot tek Berisha dhe shpiknin këshilltarë që i “dëgjonte” Berisha.
Ka pas legjenda për njerëz që këshillonin Fatos Nanon, por dhe kjo ka qenë një legjendë. Thjesht ka pasur njerëz që nuk ia prishnin dhe kur gabonte.
E njëjta gjë mund të thuhet dhe për Edi Ramën dhe Ilir Metën. Në kulturën e liderëve tanë mungon institucioni i këshilltarit politik real, jo vetëm se nuk ka realisht mentor të tillë, që të jenë mbi kapacitetin e kryetarëve tanë politik, por dhe sepse vet liderët tanë i marrin këshilltarët që t’i këshillojnë dhe jo të këshillohen prej tyre.
Në këtë pikë unë nuk e di me kë këshillohet Basha përveç Kunatit, por di të them se në gjithë gabimet e rënda të Bashës si politikan dhe opozitar, nuk kam parë asnjë kritikë nga mbështetësit e tij, kur ai i ka bërë këto gabime. Si të tillë, të gjithë ata mund të quhen këshilltarë të këqinj të Lulzim Bashës. Madje grupi i shtypit, i cili nuk ka bërë ndonjëherë ndonjë kritikë.
Kështu si po e kritikojnë Bashën, duket më shumë si qejfmbetje çiliminjsh, se kë duhet të përfillë më shumë Basha.
Ndaj ky proces, më shumë se “Çilizmi” i PD-së, është çilimizmi i PD-së dhe vazhdimi i një beteje qaramanësh, që mendojnë se dhe pozicioni i të qenit opozitar bëhet me emërim.
Opozita bëhet me vendim personal dhe qartësi, dhe vendin në opozitë secili e hap me fuqinë e vet. Në pushtet mund të të emërojë dikush, por jo në opozitë. I vetmi opozitar i emëruar në këtë vend që nga viti 1990 është Lulzim Basha. Liderët e tjerë e kanë fituar vet opozitën dhe pushtetin. Bashën e ka emëruar Sali Berisha dhe po e mbron, ndaj nëse dikush ka vërejtje për të, duhet të merret me atë që e ka emëruar dhe jo me atë që i ofron Bashës njerëz për të emëruar.
more recommended stories
-
Intriga e re brenda së majtës: Edi Rama godet Erion Veliajn, e nxjerr më të korruptuarin
Rikandidimi në 2019, Rama mesazh të.
-
Kufiri detar me Greqinë, koloneli Myslym Pashaj: 12 miljet janë maja e ajsbergut, “lufta” bëhet për hapësirat ekonomike
Koloneli në pension Myslym Pashaj, një.
-
Pëllumb Xhufi: E vërteta e “faljes” së detit Greqisë dhe pse ngritja e varrezave greke në Shqipëri është një akt i rrezikshëm
Historiani Pëllumb Xhufi ka komentuar detajet.
-
“Nëse pakti me Greqinë është më i keq se në 2009, miratohet duke kaluar mbi trupin tim dhe të Berishës”
Analisti Mustafa Nano është shprehur të.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn unk als_Latn als_Latn unk als_Latn als_Latn unk als_Latn als_Latn unk als_Latn als_Latn